সাইফুলের শাশুড়ি আঞ্জুমানারা বেগম বলেন, সর্বশেষ মাস দুয়েক আগে মেয়ে সায়মার সঙ্গে ফোনে কথা হয়েছিল তাঁর। সায়মাই ফোন করেছিলেন। তিনি বলেন, ২০১৪ সালের ঈদুল ফিতরের আগে যুক্তরাজ্য থেকে দেশে আসেন সাইফুল ও সায়মা। খুলনার সোনাডাঙ্গায় সাইফুলদের বাসায় ঈদ (২৯ জুলাই) করেন। সপ্তাহ দুয়েক দেশে ছিলেন তাঁরা। ঈদের অল্প কদিন পর তাঁরা আবার দেশ ছাড়েন। এর বেশ কিছুদিন পর সায়মা ফোন করে জানান, তাঁরা ভালো আছেন। তাঁর একটি সন্তান হয়েছে। নাম রেখেছেন ওসমান হক। এরপর মাঝেমধ্যে সায়মা ফোন করতেন।